Zuma eis dat Zondo hom onttrek | Maroela Media
Oudpres. Jacob Zuma het adjunkhoofregter Raymond Zondo versoek om hom as voorsitter van die Zondo-kommissie van ondersoek na staatskaping te onttrek.
Volgens Eric Mabuza, Zuma se prokureur, word die oudpresident deur die kommissie geteiken en uitgesonder.
In 'n brief wat Mabuza Maandag aan Zondo gestuur het, voer Zuma se regspan aan dat hulle binnekort 'n aansoek sal bring dat Zondo hom aan die kommissie moet onttrek aangesien hy 'n bevooroordeelde ingesteldheid teenoor die oudpresident het en nie onpartydig kan wees rakende kwessies en bewyse wat op Zuma betrekking het nie.
Mabuza het gesê Zuma sal nie verder deel wees van die kommissie tot die aansoek vir Zondo om hom te onttrek nie afgehandel is nie.
"Zuma was nog altyd bereid om met die kommissie saam te werk ondanks sy bedenkinge oor die wettigheid van die kommissie en in die besonder u [Zondo] geskiktheid as voorsitter." Zondo se beweerde vooroordeel teenoor Zuma spruit glo uit hulle "historiese persoonlike, familie- en professionele bande" wat die voorsitter in die openbaar moes onthul voordat hy sy aanstelling aanvaar het.
Die groot ongelukkigheid is oor mediakonferensies wat Zondo gehou het waartydens hy onder meer beslis het dat Zuma in November voor die kommissie moet verskyn nadat Zuma om verskeie redes weer aangedui het dat hy nie op 9 Oktober voor die kommissie kan verskyn nie.
Zuma se regspan is van mening dat Zondo die oudpresident deur middel van die media aanspreek.
"Gesien in die konteks van vorige mediaverklarings, die gedrag van die voorsitter en die behandeling van Zuma deur die kommissie, het die voorsitter se onlangse uitsprake Zuma met die duidelike indruk gelaat dat die voorsitter hom wil teiken vir openbare vernedering."
Volgens Zuma se regspan wil Zondo die oudpresident as "onbehulpsaam en veglustig" uitbeeld teenoor die publiek en het geen ander getuies voor die kommissie al onder die "openbare teregwysing" deurgeloop nie.
"Zuma is van mening dat die voorsitter se vooroordeel teenoor hom die gevolg is van persoonlike aangeleenthede en gespanne verhoudings wat die voorsitter reeds aan die begin van die ondersoek moes openbaar."
Die Jacob Zuma-stigting het ook verlede week uitgevaar teenoor Zondo en gesê hy neem met afkeur kennis van die uitsprake deur die voorsitter wat ten doel het om Zuma en sy prokureurs te verneder.
Hulle kan maar net so wel hierdie hele zondo kommissie ondersoek staak. Hul kom nie tot 'n punt nie en het nog geen positiewe opslae gelewer nie. Julle mors net ons belasting betalers se geld. Pleks jul van die geld wat so gemors word en bou skole of spandeer aan voedingsskemas of so iets. Miljoene rande word net so in die water gegooi.
… die Zuma Ontstigting is in die hoek vasgedruk en nou ryg hy sy derms uit in die hoop om die golden bullet van neef Zondo te vind. Dit kom van te veel pynappelbiere langs die brandpoel. Baie jonger, mooier en slimmer ooms sal dit beaam.
Ontrek maar die hele spul want daar gaan niks van kom nie. Al wat gaan gebeur is dat ons belasting betalers "miljarde" gaan betaal vir die sirkus.
Zuma is die hoofverdagte in die hele staatskapingondersoek. Hy het al by verskeie geleenthede probeer om die ondersoek te onderskep om na sy pype te dans (onsuksesvol), of net nie opgedaag vir die verhoor nie. Natuurlik sal Hoofregter Zondo hom anders aanspreek as al die ander getuies – meeste van die ander getuies het oop kaarte gespeel en alles op die tafel gesit.